**Peittoon tuulivoimapuisto** on Satakunnan Porin Ahlaisissa Ämttöön Peittoonkorvessa sijaitseva tuulivoimapuisto, jossa toimii 12 tuulivoimalaitosta. Niiden kokonaiskapasiteetti on 54 megawattia ja vuosituotannoksi on arvioitu 126-175 gigawattituntia. Tuulivoimapuiston on rakentanut Tuuliwatti, sen omistaa Exilion Tuulin tytäryhtiö Pori Peittoo Tuuli Ky  ja sitä operoi aluksi Tuuliwatti  ja nykyään Operointi St1. Tuulipuisto oli vuonna 2014 valmistuessaan kapasiteetiltaan Suomen suurin .

Yleistä
-------

Tuulivoimapuisto sijaitsee Ahlaisten kirkolta 4,0 kilometriä etelään ja se sijaitsee seututien 272 eteläpuolella Ämttöössä. Voimalaitokset sijaitsevat Peittoonkorven jätteenkäsittelyalueella ja lähiympäristössä. Tuulipuiston pituus on 3,0 kilometriä, leveys 1,2 kilometriä, ja kaikki voimalaitokset sisällensä sulkevan alueen pinta-ala on 2,4 neliökilometriä. Tuulipuistoksi kaavoitetun alueen pinta-ala on 4,4 neliökilometriä. Voimalat sijaitsevat 10–20 metriä mpy. Voimalaitokset ovat espanjalaisen Gamesan valmistamaa G128-mallia, jonka napakorkeus on 140 metriä, tuuliturbiinin halkaisija 128 metriä, ja jonka kapasiteetti on 4,5 megawattia. Tuulivoimaloiden tornin alaosat on koottu useista suppilon muotoisista betonirenkaista, joiden päälle on kiinnitetty kaksiosainen teräsputki. Voimalan tuottama vertailukelpoinen äänitehotaso on 108,6 desibeliä .

Tuulipuistosta on tieyhteys seututielle 272 ja siitä edelleen valtatielle 8, joka ohittaa alueen neljä kilometriä idässä. Voimaloiden tuottama sähkö johdetaan 20 kilovoltin jännitteellä maakaapeleilla alueen sisällä sijaitsevalle sähköasemalle. Siitä sähkö siirretään 110 kilovoltin jännitteellä 18 kilometriä etelään Isosannan sähköasemalle Porin keskustaan.

Historiaa
---------

### Suunnittelu ja rakentaminen

Tuulivoiman rakentamiseksi oli Satakunnan maakuntakaavan vaihemaakuntakaavaan merkitty Peittookorpeen tuulivoimalle suotuisa alue (alue numero 22). Tuulivoiman rakentajat tarttuivat näihin kaava-alueisiin mielellään ja kun ympäristövaikutusten arviointimenettely (YVA) käynnistyi vuonna 2010, ja se käsiteltiin vuonna 2011 ja kun Porin kaupunki hyväksyi tuulivoiman osalta osayleiskaavan lokakuussa 2012, voitiin tuulivoimapuistoa alkaa suunnittella. Osayleiskaavassa tuulivoimaloille oli jo osoitettu 12 tuulivoimalaitoksen paikat. Niiden napakorkeus tuli olla vähintään 120 metriä ja kokonaiskorkeus enintään 150 metriä.

Tuuliwatti Oy oli uutisen mukaan suunnitellut Peittoon tuulivoimapuistoa vuodesta 2008 lähtien. Rakentaminen alkoi Tuuliwatin järjestämänä tammikuussa 2013. Urakan kustannusarvioksi ilmoitettiin tuolloin 75 miljoonaa euroa ja valmistumisajankohdaksi arveltiin kesää 2014. Samaa uutisoitiin myös tammikuussa 2013. Ensimmäiset voimalat alkoivat tuottaa sähköä vuoden 2013 lopulla ja kaikki voimalat saatiin sähköverkkoon kevättalvella 2014. Operaattorina toimi silloin Pori Energia.

### Uutisia

Tuulivoimapuistoa epäiltiin huhtikuussa 2014 televisisignaalin häiriöistä. Toinen valituksen aihe oli tuulivoimalaitoksien aihettama melu. Toukokuussa 2014 lähiasukkaiden toimittamassa adressissa vaadittiin melumittauksien aloittamista. Erään asunnon sisällä tammikuussa 2015 tehdyssä melunarvioinnissa mittausarvot alittivat asumisterveysohjeen ohjearvon selvästi. Myös Työterveyslaitos arvioi melun vaikutuksia asukkaisiin haastatteluin. Tuulivoimaloiden aiheuttava melu häiritsee asukkaita selvästi enemmän kuin liikenteen ja jätteenkäsittelyn melu.

Tuulivoimaloiden siivissä havaittiin rakenteellisia ongelmia, jotka näkyivät pintahalkeiluina. Kesäkuussa 2017 osa siivistä irroitettiin korjauksien ajaksi, kun taas muut vauriot korjattiin nosturista käsin 140 metrin korkeudessa.

Katso myös
----------

* Luettelo Suomen tuulivoimaloista

Lähteet
-------

1. 1 2 3  Viitala, Jarmo & al.: Maatuulivoimarakentamisen liiketoimintamahdollisuudet (PDF) *issuu.com*.  2016. Pori:  Prizztech Oy. Viitattu 3.12.2023.
2. 1 2 3 4 5  Tuuliwatti aloittaa tuulivoimapuiston rakentamisen Porissa *rakennuslehti.fi*.  9.1.2013. Helsinki:  Rakennuslehti. Viitattu 3.12.2023.
3. 1 2 3 4  Peittoonkorpi *www.thewindpower.net*. Ranska:  The Wind Power. Viitattu 28.11.2023. (englanniksi)
4. 1 2 3 4 5 6  Porin Peittoon tuulivoimapuisto (PDF) (s. 2, 7–8, 15–20) *Ympäristövaikutusten arviointiselostus*.  2011. Oulu:  FCG Suunnittelu ja tekniikka Oy. Viitattu 28.11.2023.
5. 1 2 3  Exilionin tuulipuistojen teknisen hallinnoinnin yhteistyökumppaneihin muutoksia *exilion.fi*.  27.04.2023. Helsinki:  Exilion Tuuli Ky. Viitattu 29.1.2024.
6. 1 2 3  Peittoon tuulivoimapuisto (sijainti maastokartalla) *Karttapaikka*. Helsinki:  Maanmittauslaitos. Viitattu 28.11.2023.
7. 1 2 3 4 5  *Satakunnan tuulivoimaselvitys 2022*, s. 20 (taulukko), 23, 39, 41. Pori: Satakuntaliitto, 2022. ISBN 978-952-5862-98-0. Teoksen verkkoversio (PDF) (viitattu 28.11.2023).
8. 1 2 3  Gamesa G128/4500 *www.thewindpower.net*.  4.7.2018. Ranska:  The Wind Power. Viitattu 28.11.2023. (englanniksi)
9. 1 2 3  Jokinen, jami: Suomen suurin tuulivoimainvestointi käynnistyy Porissa *ls24.fi*.  9.1.2013. Rauma:  Länsi-Suomi. Viitattu 3.12.2023.
10. 1 2 3  Suokas, maija & al.: Kokemukset tuulivoimaloista Porin Peittoon alueella (PDF) *st1.fi*.  12.5.2015. Helsinki:  Työterveyslaitos. Viitattu 3.12.2023.
11. ↑  Viljanen, Mika & Koivula, Rami: Tuulipuisto pilaa tv-kuvan – voimayhtiölle luvassa iso lasku *yle.fi*.  25.4.2014. Helsinki:  YLE. Viitattu 28.11.2023.
12. ↑  Korpelainen, Lore & Laakso, Antti: Peittoon tuulivoimaloiden melu ärsyttää asukkaita *yle.fi*.  13.5.2014. Helsinki:  YLE. Viitattu 28.11.2023.
13. ↑  Pori Peittoo tuulivoimapuisto – sisätilan melumittaukset (PDF) *st1.fi*.  25.2.2015. PöyryFinland Oy. Viitattu 3.12.2023.
14. ↑  Langenoja, Marjaana: Voimaloiden siivet ovat halkeilleet Porin Peittoossa *satakunnankansa.fi*.  26.6.2017. Pori:  Satakunnan Kansa. Viitattu 3.12.2023.

Aiheesta muualla
----------------

* Lehtonen, Kirsi: Tuulivoiman meluhaitan kustannukset (PDF) (Pro Gradu-tutkielma) *helsinki.fi*.  2018. Helsinki:  Helsingin yliopisto. Viitattu 3.12.2023.